胡無人
作者：陸游
朝代：宋

paragraphs: 鬚如蝟毛磔，面如紫石稜。
丈夫出門無萬里，風雲之會立可乘。
追奔露宿青海月，奪城夜蹋黄河冰。
鐵衣度磧雨颯颯，戰鼓上隴雷憑憑。
三更窮虜送降欵，天明積甲如丘陵。
中華初識汗血馬，東夷再貢霜毛鷹。
群陰伏，太陽昇，胡無人，宋中興。
丈夫報主有如此，笑人白首篷窗燈。